SL Uradni list Evropske unije C 180/26

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2014/C 180/14)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

ZAHTEVEK ZA SPREMEMBO V SKLADU S ČLENOM 9

„Sedano Bianco di Sperlonga“

Št. ES: IT-PGI-0105-01187 – 13.12.2013

ZGO ( X ) ZOP ( )

1. Postavka v specifikaciji proizvoda, na katero se sprememba nanaša:

—

☐

—

☒

—

☐

—

☐

—

☐

—

☐

—

☐

—

☐

—

☐

2. Vrsta spremembe

—

☒

—

☐

—

☐

—

☐

3. Spremembe:

Najmanjša skupna vsebnost organske kisline in najmanjša skupna vsebnost sladkorja sta bili spremenjeni:

— skupna vsebnost organske kisline: vsaj 100 mg/100 g

— skupna vsebnost sladkorja: vsaj 10,00 mg/g

Ti parametri se določijo v skladu z uradnimi metodami analize in z uporabo užitnega dela proizvoda ZGO „Sedano Bianco di Sperlonga“, tj. stebla.

Zahtevek za spremembo upravičujejo ugotovitve tehnične znanstvene študije, ki jo je izvedla Univerza v Cassinu in je vključevala bolj reprezentativno število obratov in gospodarstev kot referenčna študija, uporabljena za pripravo prvotne specifikacije „Sedano Bianco di Sperlonga“, ki je bila takrat edina razpoložljiva študija v literaturi.

Namen študije je bil pridobiti bolj reprezentativne podatke. Pripravljen je bil večji vzorec, ki je vključeval zgolj užitni del proizvoda „Sedano Bianco di Sperlonga“, da bi zmanjšali število analiziranih spremenljivk in učinek takih spremenljivk v vzorcu.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„Sedano Bianco di Sperlonga“

Št. ES: IT-PGI-0105-01187 – 13.12.2013

ZGO ( X ) ZOP ( )

1. Ime

„Sedano Bianco di Sperlonga“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke

ZGO „Sedano Bianco di Sperlonga“ se uporablja izključno za zeleno iz Sperlonge vrste Apium graveolens L. var dulce Mill, ki je ekotip zelene „Bianco di Sperlonga“ in ima bela ali belkasta stebla. Svetla barva je glavna značilnost ekotipa, ki je lahko še bolj poudarjena, če je rastlina na gosto posejana. Pri sprostitvi v promet mora imeti ZGO „Sedano bianco di Sperlonga“ naslednje značilnosti, ki so specifične za lokalni ekotip „Bianco di Sperlonga“: srednje velika rastlina kompaktne oblike z 10 do 15 svetlo zelenimi listi; stebla so bela z odtenkom svetlo zelene barve, rahlo vlaknasta in imajo komaj vidne brazde. Teža je odvisna od velikosti: srednje velike rastline – od 500 do 800 gramov; velike rastline – več kot 800 gramov. Okus je sladek in le rahlo aromatičen, zato je proizvod še posebej primeren za surovo uživanje. Poleg tega je skupna vsebnost organskih kislin v proizvodu „Sedano bianco di Sperlonga“ najmanj 100,00 mg/100 g; proizvod je odporen na zlome do najmanj 20 N, skupna vsebnost sladkorja pa je vsaj 10,00 mg/g. Ti parametri se določijo v skladu z uradnimi metodami analize in z uporabo užitnega dela proizvoda ZGO „Sedano Bianco di Sperlonga“, tj. stebla.

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Proizvodnja semen, gojenje in žetev proizvoda „Sedano Bianco di Sperlonga“ morajo potekati na geografskem območju proizvodnje.

3.6 Posebna pravila za rezanje, ribanje, pakiranje itn.

Proizvod se previdno zapakira na geografskem območju proizvodnje, da bi se izognili drgnjenju, ki lahko povzroči raztrganine tkiva in odtekanje celičnih sokov. Poleg tega mora biti proizvod po žetvi čim manj časa izpostavljen soncu.

Zelena se lahko pakira:

— v zabojčke s 4 do 5 rastlin zelene v eni plasti, ki tehtajo največ 5 kg,

— ali v zabojček z 8 do 10 rastlin v dveh plasteh, ki tehtajo največ 10 kg.

Pri pakiranjih od enega do treh rastlin je obvezno označevanje posameznih šopov.

3.7 Posebna pravila za označevanje

Poleg grafičnega simbola in označb Unije mora etiketa vsebovati spodaj prikazani logotip in naslednjo označbo, ki je izpisana z jasnimi in čitljivimi tiskanimi črkami:

— „Sedano Bianco di Sperlonga“, čemur sledi kratica IGP (zaščitena geografska označba v italijanščini), izpisana z večjimi črkami kot druge navedbe na etiketi,

— ime, naziv in naslov proizvajalca ter podjetja za pakiranje.

Prepovedano je dodajanje kakršnih koli opisov, ki niso izrecno določeni. Dovoljena pa je uporaba navedb blagovnih znamk, pod pogojem, da ne hvalijo proizvoda in ne zavajajo kupcev, ter tudi navedba imena podjetja, v katerem se proizvod prideluje, ter drugih resničnih navedb, ki jih je mogoče dokumentirati in so dovoljene z zakonodajo EU, nacionalno ali regionalno zakonodajo ter ne nasprotujejo namenu in vsebini te specifikacije.

Ime proizvoda „Sedano Bianco di Sperlonga“ se ne prevaja.

Logotip proizvoda „Sedano Bianco di Sperlonga“ je v obliki pravokotnika, v katerem je kvadrat s podobo dveh zelen. V ozadju so izrisani štirje valovi.

4. Kratka opredelitev geografskega območja

Proizvod „Sedano bianco di Sperlonga“ z zaščiteno geografsko označbo (ZGO) se mora gojiti na območju občin Fondi in Sperlonga.

5. Povezanost z geografskim območjem

5.1 Posebnosti geografskega območja

Za proizvodno območje proizvoda „Sedano Bianco di Sperlonga“ so značilne zelo ugodne podnebne in talne razmere za pridelavo zelene. Za območje proizvodnje je značilna površina, pri kateri je podtalnica zelo blizu površja in ki se razteza od odtočnega območja do morja. Proizvodnja zelene se je razvila prav na teh območjih, ki se imenujejo „blatne obale“ oz. močvirja, in sicer najprej na prostem, nato pa v rastlinjakih. Za ta območja je zato značilna talna raztopina z visoko stopnjo slanosti.

Podnebje območja proizvodnje ZGO je zmerno oceansko s povprečnimi temperaturami med 17 in 18 °C; mesečna povprečna temperatura je nižja od 10 °C za obdobje od 1 do 3 mesecev; povprečna najnižja temperatura najhladnejšega meseca je 6,9 °C; količina povprečnih letnih padavin znaša od 727 do 1 133 mm, poletnih padavin pa od 61 do 83 mm. Predvsem na obalnem območju je od maja do avgusta izjemno sušno obdobje. Talne in podnebne značilnosti tako ustvarjajo ugoden habitat za gojenje proizvoda „Sedano Bianco di Sperlonga“.

Posebno pozornost si zaslužijo lokalni kmetje, ki morajo pogosto upravljati kmetijska gospodarstva, ki v povprečju obsegajo manj kot hektar, in uporabljajo okolju prijazne tehnike proizvodnje ter so z lastno proizvodnjo semen prek fenotipske selekcije (to pomeni, da pridobivajo semena iz najboljših rastlin) zaslužni za ohranitev ekotipa „Bianco di Sperlonga“ ter za ohranitev tehnik proizvodnje in ustreznosti rastlin.

5.2 Posebnosti proizvoda

Stebla proizvoda „Sedano Bianco di Sperlonga“ ekotipa „Bianco di Sperlonga“ so značilne svetle barve, kar je bistvena lastnost tega ekotipa. Proizvod ima značilne organoleptične lastnosti, kot sta sladek in rahlo aromatičen okus, ki ga dopolnjujejo kiselkasti elementi, ter zmanjšana odpornost na lomljenje stebel, zaradi česar še posebej velja, da se ga lahko uživa surovega.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Pridobivanje proizvoda „Sedano Bianco di Sperlonga“ iz lokalnega ekotipa „Bianco di Sperlonga“ temelji na pomembnem izbirnem postopku, katerega cilj je zlasti poudariti svetlo barvo pecljev (posebnost ekotipa) in odložiti cvetenje (kar je pomembno z botaničnega vidika, da se zagotovi dovolj dolgo žetveno obdobje) ter zagotoviti kompaktno obliko in manjšo velikost. Te lastnosti, skupaj z že opredeljenimi organoleptičnimi značilnostmi, omogočajo razlikovanje proizvoda „Sedano Bianco di Sperlonga“ od ostalih vrst stebelne zelene na trgu.

„Sedano Bianco di Sperlonga“ so na območju občin Fondi in Sperlonga pričeli proizvajati v 60-ih letih prejšnjega stoletja. Gojenje te vrste zelene se je takoj izkazalo za učinkovito rabo močvirij na območju med jezerom pri mestu Sperlonga in Tirenskim morjem, za katero je značilna podtalnica, ki priteka na površje. To območje je danes tudi najprimernejše okolje za pridelavo proizvoda. O gojenju te kulture na območju občin Fondi in Sperlonga pričajo številni davčni dokumenti iz obdobja zgodnjih 60-ih letih prejšnjega stoletja pa vse do danes, ko je proizvod „Sedano Bianco di Sperlonga“ po začetni uvodni fazi hitro pridobil tržno vrednost in priljubljenost med potrošniki na rimskih tržnicah. V zadnjih dveh desetletjih proizvodnja zelene stalno narašča.

Sklic na objavo specifikacije

(Člen 5(7) Uredbe (ES) št. 510/2006 (4))

Ministrstvo je začelo nacionalni postopek ugovora z objavo predlaganih sprememb specifikacije za ZGO „Sedano Bianco di Sperlonga“ v Uradnem listu Italijanske Republike št. 239 z dne 11. oktobra 2013.

Celotno besedilo specifikacije proizvoda je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali:

neposredno na domači strani ministrstva za kmetijsko, prehrambno in gozdarsko politiko (www.politicheagricole.it), kjer v desnem zgornjem kotu zaslona izberete „Qualità e sicurezza“ in nato „Disciplinari di Produzione all’esame dell’UE“.

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Glej opombo 3.